Dette bør du vite om yoga
Yoga kan blant annet gi bedre søvnkvalitet og forebygge rygg- og nakkesmerter, men hvordan vet du hvilken yoga som er riktig for deg?  I dag finner du et bredt tilbud med en rekke ulike yoga-praksiser. Du kan finne alt fra en rolig yoga flyt eller yin yoga, til mer aktive vinyasa-, ashtanga- og power flow-timer.  Når du skal velge en yogatime anbefaler Cecilie Løvestam å kjenne etter og spørre deg selv hva det er du har behov for den aktuelle dagen. Løvestam er sertifisert yogainstruktør i vinyasa yoga, yin yoga, restorative yoga og traume-informert yoga. Hver uke holder hun yogatimer på Smud yoga på Torshov i Oslo. Les også: Dette bør du vite om pilates Forskning viser at yoga bidrar til en reduksjon av stress og symptomer på angst, depresjon og PTSD.  – Det kan også hjelpe folk med å komme mer i kontakt med kroppen sin og forbedre søvnkvaliteten, sier Løvestam. I tillegg har yoga fysiske fordeler, som økt mobilitet og fleksibilitet, mindre anspenthet i kroppen, og forebygging av smerter i rygg og nakke. – Yoga er med andre ord så mye mer enn en treningsform, sier hun.  Lindas nye liv: Sunnere med yoga og smart mat Løvestam begynte selv å praktisere yoga for omtrent ti år siden, da hun var psykologistudent i New York.  – Yoga hjalp meg med å gi slipp på stress og finne en form for indre ro i en hektisk studiehverdag. Jeg følte meg «lettere» i kropp og sinn, og generelt mer fokusert og til stede.  I psykologistudiene lærte hun om fordelene yoga gir for mental helse og velvære. Dette gjorde henne mer og mer interessert. – Etter hvert valgte jeg å utdanne meg til å bli yogalærer, slik at jeg kunne tilby disse terapeutiske praksisene til andre. Løvestam anbefaler å prøve seg litt frem med ulike typer praksiser for å finne ut hva man liker.  – Hvis man er nybegynner, anbefaler jeg å starte med litt roligere yoga, for eksempel rolig yoga flyt, slow flow, gentle flow og lignende.  – Utforsk hva som passer for deg og dine behov. Det kan også være fint å ta et nybegynnerkurs eller ta noen private yogatimer med en instruktør.  Fire ukers treningsprogram: Slik kommer du i gang Løvestam mener yoga kan være for alle.  – Du trenger ikke føle deg myk eller sterk for å komme i gang med en yogapraksis. Det er nemlig ikke så farlig hvordan yoga ser ut, det viktigste er hvordan det føles, sier hun. – Vi har alle forskjellig anatomi, forskjellige behov og forskjellige opplevelser. En av de tingene som jeg setter stor pris på ved yoga, er at vi kan tilpasse praksisen så den passer for oss.  Man kan for eksempel gjøre yoga stående, sittende på en stol eller liggende. – Som yogalærer er jeg veldig opptatt av å gjøre yoga tilgjengelig for alle. Jeg oppmuntrer til å teste ut ulike varianter av stillingene og bruke utstyr for å gjøre praksisen mer tilgjengelig.  Yogastudioer har ofte yogablokker, bolstere (faste puter), pledd og yogastropper. Man kan bevisst bruke utstyr for å tilpasse praksisen slik at den passer bedre for hver og en. – Vi kan for eksempel plassere et brettet pledd under knærne for å gi kneleddet vårt litt ekstra støtte, vi kan plassere blokker under hendene for å løfte gulvet og vi kan sitte på en bolster for å finne litt mer lengde i ryggsøylen. Prøv deg frem eller spør instruktøren din om hjelp til bruk av utstyr, sier hun oppfordrende.  Løvestam anbefaler å benytte behagelige og komfortable klær som du kan bevege deg i.  Hvis du har en yogamatte eller en annen form for treningsmatte, er dette også supert. Dersom man trener yoga i studio, kan dette ofte lånes eller leies. – Hvis ikke kan du praktisere på et teppebelagt gulv eller bruke et håndkle. Du kan bruke puter og pledd til å støtte opp kroppen.  Man kan praktisere yoga både hjemme og i studio.  – Jeg vil anbefale deg å lage en litt koselig atmosfære for deg selv før du skal praktisere yoga hjemme. Kanskje sette på musikk du liker som passer den sinnsstemningen du ønsker. Kanskje dempe belysningen og tenne noen stearinlys.  – Og dersom du ikke bor alene, kan du fortelle partneren, familien eller romkameraten din at du ønsker å være alene og ikke bli forstyrret de neste minuttene, så de lar deg praktisere i ro og fred! Yoga er en samling mentale, fysiske og spirituelle praksiser. Metodens røtter går flere tusen år tilbake til indiske tradisjoner.  Selve ordet «yoga» er et sanskrit ord som ofte oversettes til «union» eller samspill. – Og ved å praktisere yoga skaper man union mellom kropp og sinn, sier Løvestam.  – Ifølge yogafilosofi har yoga åtte pilarer med ulike praksiser og etiske retningslinjer. I dag er kanskje de mest kjente pilarene asanas og pranayama, forteller hun. Asanas er den fysiske delen av yoga-praksisen, altså de ulike bevegelsene og fysiske stillingene. Pranayama handler om kontroll av pusten og praktisering av pusteøvelser. Nye råd: Styrke- og balansetrening skal gi bedre alderdom Yoga og Pilates har noen likhetstrekk, men det er flere forskjeller mellom dem. For det første har disse formene ulik opprinnelse.  – Som nevnt, har yoga røtter som går flere tusen år tilbake til indiske tradisjoner. Pilates er en nyere form for trening som ble utviklet på begynnelsen av 1900-tallet av Joseph Pilates.  Både yoga og Pilates inkluderer pusteøvelser, men det blir ofte brukt litt ulike teknikker. Pilates er også mer fokusert på selve treningen, mens yoga ofte setter sammen ulike øvelser til en «flyt», ofte med et litt bredere fokus. – Men man kan absolutt kombinere yoga og pilates. Selv er jeg veldig glad i mine «yogalates»-timer som kombinerer en «energy boosting» yoga flyt og en pilates-inspirert «core workout», sier Løvestam.
Yoga kan forbedre søvn, fordeler for mental helse og velvære, øke mobilitet, og forebygge rygg- og nakkesmerter. Yogainstruktør Cecilie Løvestam anbefaler å velge yogatyper basert på dagsbehov. Aktiv yoga som vinyasa for energi eller rolig yoga som yin for avslapning. Nybegynnere rådes til å starte med rolige yogaformer og eventuelt prøve ulike praksiser for å finne hva som passer. Du må ikke være myk eller sterk for å begynne med yoga. For hjemmepraksis trengs kun behagelige klær og et teppe eller håndkle. Og gjerne en avslappende atmosfære.